Max laat kwik in Miami styg | Maroela Media
Max Verstappen was eerste oor die wenstreep in Miami. Foto: Twitter.
F1-toeskouers het seker gister 'n paar keer die sonbrandroom nadergetrek, want Max Verstappen het gesorg dat die kwik beslis in Miami styg.
Die jong Nederlandse renjaer het sy tweede wedren op 'n streep gewen nadat hy éérs vir Carlos Sainz en tóé vir Charles Leclerc in hul Ferrari's verbygesteek het. Hy het ook koelkop gebly toe die veiligheidsmotor 'n rukkie later in die resies ontplooi is.
Sodoende is hy nou binne trefafstand van Leclerc op die jaerspunteleer, terwyl Red Bull ook in Ferrari se truspieëltjie op die vervaardigerspunteleer is.
A dramatic end to Norris's race after contact with Gasly ????#MiamiGP #F1 pic.twitter.com/IM4tJoWjO1
"Ek het 'n goeie wegspring gehad en sommer om die eerste draai 'n geleentheid gesien om verby Carlos te skuif. Gelukkig het dit gewerk!" het die verdedigende wêreldkampioen gesê.
Ondanks sy puik vertoning is Verstappen steeds bekommerd oor die betroubaarheid van sy span se renmotors. Sergio Perez het juis in die ander Red Bull oor 'n gebrek aan krag gekla.
"Daar is nog steeds 'n paar probleme wat ons sal moet uitstryk. Ons was vinnig, maar ek het in die oefenrondes gesukkel, terwyl Sergio ook met tye die wind van voor gekry het. Die motor het ongetwyfeld baie potensiaal, maar ons sal moet seker maak dat dit ook betroubaar is."
Clinical from Verstappen ????#MiamiGP #F1 pic.twitter.com/HkwmfHQlA2
Op sy beurt was Leclerc teleurgesteld met die manier waarop dinge uitgedraai het – in F1-kringe kan jy nie bekostig om 'n goeie plek op die wegspringrooster onder die maatemmer weg te steek nie.
"Red Bull se bande het net beter gewerk en ná 'n paar rondes was hulle doodeenvoudig net vinniger as ons gewees. Dit was 'n groot frustrasie want ons kon nie veel doen nie," het die Ferrari-renjaer gesê.
Mercedes se Lewis Hamilton het beter vertoon en het die wedren in die sesde plek afgesluit. Sy jong spanmaat, George Russell, het egter weer in 'n hoër posisie klaargemaak.